Blümchen

Jasmin Wagner (g. 1980 m. balandžio 20 d. Hamburge) – '90-ųjų reivo muzikos stiliaus žvaigždė, išgarsėjusi pseudonimu Blümchen ().

Blümchen 1990–2000 m. pardavė milijonus įrašų visame pasaulyje. Dainininkė yra pelniusi muzikinius apdovanojimus „Comet“, „Echo“ ir kt.
Po savo reivo atlikėjos karjeros, 2003 m. išleido pirmąjį albumą savo tikruoju vardu. Jasmin Wagner šiuo metu vaidina teatre, filmuojasi kine ir veda TV laidas. 2018 m. dainininkė paskelbė, kad grįš Blümchen amplua ir 2019 m. kovo 30 d. įvyko jos sugrįžimo koncertas, kuriame atliko savo praeities hitus ir sugrįžimo dainą "Computerliebe".

Vaikystė ir paauglystė 

Blümchen gimė 1980 m. balandžio mėn. 20 d. vokiečio ir kroatės šeimoje. Besimokydama mokykloje ji pradėjo karjerą kaip vaikų modelis kataloguose. Anksti nusprendė lankyti muzikos pamokas ir išmoko groti klavesinu bei fleita.

Jasmin kartu su draugais įkūrė grupę, su kuria pasirodydavo mokyklos šventėse. 14 metų ji pirmą kartą pasirodė prieš didžiąją publiką amerikietiškojo futbolo komandų žaidynėse Hamburge kaip komandos „Blue Angels“ sirgalių šokėja.

Dainavimo besimokydama nuo aštuonerių, Jasmin Wagner buvo pakviesta į buvusio automobilių pardavėjo Stani Djukanovic kuriamą naują muzikinį projektą. Pasirašius sutartį, paauglė mergina išleido singlą-koverį „Herz an Herz“, kuris tapo kultiniu hitu ne tik vokiškai kalbančiose šalyse. Vokietijos TOP 100 daina išbuvo beveik 20 savaičių.

Atlikėja pasirinko pseudonimą „Blümchen“, nes ją taip vaikystėje vadino tėvai (liet. Gėlytė (nuo vardo Jasmin (Jazminas)).

Asmeninis gyvenimas 

Blümchen nuo 1997 m. ketverius metus draugavo su Lucas Cordalis. 2015 m. vasario 14 d. ištekėjo už šveicaro verslininko Frank Sippel Sankt Morice.

Muzikinė karjera 

1995 m. rudenį pasirodė singlas „Herz an Herz“. Daina yra grupės „Paso Doble“ koveris. Naujoji dainos versija atlikta su techno ir reivo elementais. Muzikinis TV kanalas „VIVA“ dainos video klipą įtraukė į dažniausiai pasirodančių video klipų grojaraštį.
„Paso Doble“ po didelės perdarytos dainos sėkmės leido 16-metei atlikti kitą jų dainą „Kleiner Satellit (Piep, Piep)“ reivo stiliumi. Singlas taip pat pateko į karštąjį Vokietijos TOP 10.

Žiniasklaida skyrė daug dėmesio Blümchen. Ji pradėjo vis dažniau rodytis „VIVA“ kanale, kur dalijo interviu, „BRAVO“ žurnalas spausdino jos plakatus, vis dažniau pasirodydavo TV koncertuose ir TV laidose.

Debiutinis Blümchen albumas „Herzfrequenz“ tapo hitu Vokietijoje, Austrijoje, Šveicarijoje, Nyderlanduose, Norvegijoje, Vengrijoje. Mergina šiose šalyse pasirodydavo vis dažniau.
1996 m. Blümchen Rytų Europoje ir Azijoje prisistatė pseudonimu Blossom. Ten ji dainavo anglų kalba, nors daugelis ją žinojo kaip vokiško „reivo princesę“ Blümchen.

1997 m. Blümchen su Blossom pseudonimu surengė didelį koncertinį turą po Filipinus, Japoniją ir Taivaną. Tuo pačiu metu žiniasklaida spekuliavo, kad Blümchen yra vyresnė nei iš tikrųjų skelbia. Šie gandai jos pačios ir vadybininkų buvo paneigti. Taip pat sklandė gandai, kad dainoje „Herz an Herz“ skamba ne Jasmin Wagner balsas. Beje, šie gandai pasirodė vėl ir po 15 metų. Tais pačiais metais Blümchen išleido naują atlikėjos Nena dainos „Nur geträumt“ koverį. Iš pradžių Blümchen norėjo kūrinį atlikti kartu su Naujosios vokiečių bangos atlikėja, tačiau Nena atsisakė. Blümchen versija taip pat tapo hitu. Vėliau sekė baladė „Gib' mir noch Zeit“. Daina tapo RTL serialo „Geri laikai, blogi laikai“ (Gute Zeiten, schlechte Zeiten) garso takeliu. Taip pat dar tais pačiais metais atlikėja surengė turnė po Vokietiją, Austriją, Šveicariją.

1998 m. pasirodė trečiasis dainininkės albumas. Dainos tapo labiau pop/šokių muzikos stiliaus nei reivo. Blümchen labiau dėmesį skyrė į dainų žodžius. „Ideal“ 1980 m. koveris „Blaue Augen“ ir vėl tapo Blümchen hitu. Video klipe ji tapo labiau „suaugusia“ nei ankstesniuose vaizdo klipuose. Tuo metu Jasmin Wagner tapo pilnamete. Blümchen trečiasis albumas nepateko tarp 10 geriausiųjų, tačiau kai kurios dainos tapo sėkmingi singlai. Dainininkė ir vėl surengė turą po vokiškai kalbančias šalis. Vėliau Blümchen trims mėnesiams kartu su kitais studentais apsigyveno viename bute JAV. Ten ji lankė koledžą, kur mokėsi aktorystės.

1999 m. Švedijoje pasirodė perleistas singlas „Nur geträumt“, kuris pateko į šalies TOP 30. Blümchen dainos pradėjo suktis Švedijos TV kanaluose ir radijo stotyse. Tais pačiais metais Blümchen išleido naują singlą „Heut’ ist mein Tag“. Švedijoje jis pasiekė TOP 10 ir laikėsi kelias savaitės tarp geriausiųjų. Diskas pelnė auksinio disko statusą. Singlas Švedijos tope išbuvo 21 savaitę. Taip pat daina pasiekė 1 vietą ir Norvegijoje.

2000 m. Jasmin Wagner išleido paskutinį, ketvirtąjį abumą po Blümchen pseudonimu. „Die Welt gehört dir“ vos keturias savaites išbuvo Vokietijos albumų TOP 100. O singlas „Ist deine Liebe echt?“ iš šio albumo net nepateko į Vokietijos singlų TOP 100. Antrasis singlas „Die Welt gehört dir“ tapo tikra katastrofa. Daina išbuvo vos vieną savaitę – 96 vietoje.

2000 m. lapkritį Blümchen paskelbė apie projekto pabaigą.

2019 m. kovo 30 d. Blümchen surengė sugrįžimo koncertą '90-ųjų šou. Sugrįžimo singlu tapo koveris "Computerliebe"

Blümchen sugrįžimas-akcija 

2010 m. balandį baigėsi septintasis RTL muzikinis kastingas „Deutschland sucht den Superstar“ (DSDS, liet. Vokietija ieško Superžvaigždės). Interneto platforma Anti-DSDS-Projekte surengė internetinę peticiją, kuri ragino visus internetu pirkti Blümchen 1996 m. singlą „Boomerang“, kad DSDS šou nugalėtojo Mehrzad Marashi singlas „Don’t Believe“ nepatektų į Vokietijos TOP 100 pirmąją vietą. Nors Marashi daina debiutavo 1 vietoje, tačiau Blümchen galėjo pasidžiaugti sėkme – „Boomerang“ sugrįžo į 7 vietą ir tai buvo aukštesnė vieta nei 1996 m., kuomet buvo pasiekta 11 vieta.

Diskografija

Dainos topuose

Išnašos 

Vokietijos atlikėjai
Pop dainininkai